Malatinský, Tomáš, minister hospodárstva SR (2013-01-29):
Ďakujem pekne. Vážený pán podpredseda, vážené poslankyne, vážení poslanci, návrh zákona, ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, upravuje všeobecné podmienky na poskytovanie investičnej pomoci, ktoré musí žiadateľ o poskytnutie tejto pomoci splniť, ďalej spôsob a postup pri schvaľovaní zmien pri poskytovaní investičnej pomoci, ako aj povinnosti prijímateľov pomoci a príslušných orgánov verejnej správy pri poskytovaní investičnej pomoci, pričom zachováva kontinuitu poskytovania investičnej pomoci. S cieľom vytvoriť predpoklady na poskytnutie investičnej pomoci pre širší okruh podnikateľov a tým motivovať podnikateľské subjekty, aby sa aktívne zapájali do riešenia lokálnej zamestnanosti a spolupodieľali sa na zmierňovaní dopadov globálnej, finančnej a hospodárskej krízy minimálna výška oprávnených nákladov pre investičné zámery v oblasti priemyselnej výroby sa navrhuje znížiť, konkrétne zo 14 mil. eur na 10 mil. eur, resp. zo 7 mil. eur na 5 mil. eur alebo z 3,5 mil. eur na 3 mil. eur, a to v závislosti od miery nezamestnanosti v danom regióne, v ktorom sa má investičný zámer realizovať. Investičnú pomoc bude možné poskytnúť iba za predpokladu, ak investičný zámer bude viesť k čistému nárastu nových pracovných miest. V prípade, že investor uvažuje s rozšírením výroby v existujúcom podniku, nárast výroby v hodnotovom alebo v objemovom vyjadrení musí byť minimálne o 15 % v porovnaní s priemerom za posledné tri finančné roky, ktoré bezprostredne predchádzajú finančnému roku, v ktorom bol investičný zámer doručený ministerstvu. Zároveň, nárast pracovných miest nesmie byť menší ako 15 % oproti priemeru za posledných dvanásť mesiacov, kedy bol investičný zámer doručený na ministerstvo, pričom však nesmie byť menší ako štyridsať zamestnancov. V predloženom návrhu zákona sa tiež zvyšuje podmienka percentuálneho podielu zamestnancov s vysokoškolským vzdelaním v technologickom centre zo súčasných 60 % na 70 %, pri centrách strategických služieb zo súčasných 30 na 70 percent. O poskytnutie investičnej pomoci na nový investičný zámer môže ten istý prijímateľ požiadať až po skončení investičného zámeru, na ktorý mu bola schválená investičná pomoc. Opakovanú investičnú pomoc v priemyselnej výrobe a v cestovnom ruchu bude možné poskytnúť iba vo forme úľavy na dani z príjmu. V čl. II návrhu zákona sa taktiež navrhuje v zákone č. 595/2003 Z. z. o dani z príjmov upraviť výpočet pomernej časti základu dane na uplatnenie nároku na úľavu na dani. Vypúšťa sa koeficient 0,8. Návrh zákona, ktorého účinnosť sa navrhuje od 1. apríla 2013, obsahuje aj legislatívno-technické úpravy, ktoré vyplynuli z doterajšej aplikačnej praxe. Predložený návrh zákona je v súlade s Ústavou Slovenskej republiky, ústavnými zákonmi, s inými zákonmi a medzinárodnými zmluvami, ktorými je Slovenská republika viazaná. Predkladaný materiál má nepriamy vplyv na štátny rozpočet a verejné financie, pozitívny vplyv na podnikateľské prostredie a pozitívne sociálne vplyvy, ktoré sú uvedené v doložke vybraných vplyvov. Zároveň nebude mať žiadny vplyv na životné prostredie, ani na informatizáciu spoločnosti. Vážený pán podpredseda, vážené poslankyne, poslanci, dovoľujem si vás požiadať o podporu tohto návrhu zákona. Ďakujem.